Saak vinnig uitgegooi teen boer wat glo vuurwapen rigArgieffoto ŉ Saak teen Herman de Wet, voorsitter van die TLU-SA in KwaZulu-Natal, is Woensdag uit die hof in Dundee, KwaZulu-Natal gegooi, nadat hy aangekla is daarvan dat hy ŉ vuurwapen op ŉ groep persone gerig het. De Wet het Woensdag aan Maroela Media gesê die saak is uitgegooi as gevolg van ŉ gebrek aan bewyse. Die saak teen sy buurvrou, Karen Strydom, wat in hegtenis geneem is in verband met dieselfde aanklagte, is ook uit die hof gegooi. De Wet het gesê sy buurman, Hennie Strydom, het Maandag by sy plaas in Rorkesdrift, Dundee, aangery gekom toe hy sien hoe mans met ŉ trekker en ŉ sleepwa vol hout uit sy plaas gery kom. “Hy het sy voertuig in die hek parkeer om die mans op die trekker te verhoed om met die hout weg te ry en gesê hy gaan die polisie ontbied,” het De Wet verduidelik. “Die persoon op die trekker het egter gesê hulle wag nie vir die polisie nie, en wou in Hennie se voertuig klim om dit weg te trek sodat hulle kon wegry. Drie mans, wat op die trekker gery het, het Hennie aangerand.” Volgens De Wet kon Hennie sy vrou, Karen, skakel om vir haar te sê sy moet die polisie bel. Toe Karen egter kontak met haar man verloor, het sy De Wet gekontak en gesê hy moet asseblief die polisie bel, daar is moeilikheid en Hennie antwoord nie sy selfoon nie. Sy het slegs ŉ vierwielmotorfiets gehad en het na haar man toe gery. “Ek het Helpmekaar-polisie gekontak en hulle in kennis gestel van die situasie, maar die patrolliemotor was ongeveer 35 – 40 minute ver,” het De Wet verduidelik. “Ek het self in my bakkie geklim en na die toneel gery. In hierdie stadium was Hennie en Karen reeds omring deur tussen 30 en 40 swart mense wat met hamers en knopkieries gewapen was. Dit was duidelik dat hulle lewens ernstig in gevaar is.” De Wet het in Zoeloe vir die groep persone gesê hulle moet op die bakkie klim, die polisie is op pad. “Hulle het egter in woede bly skree.” Hy verduidelik hy het ŉ .22-geweer in sy bakkie en hy het die wapen uit sy sak gehaal. “Ek het met die kolf teen my sy gestaan en die loop in die lug gehou – die loop was dus teen ŉ helling van ongeveer 60 of 70 grade in die lug. Daar was egter steeds geen reaksie onder die skare nie. Ek het die wapen se slot oopgemaak en ŉ rondte in die kamer gesit, waarop die skare uiteindelik kalmeer het.” Volgens De Wet het die trekker steeds bly luier en hy het een van die mans ook gevra om die trekker af te skakel, want die polisie is op pad en dit is alles bewyse. “Ek het in hierdie stadium die geweerband van die wapen oor my skouer gesit, maar die mans het op die trekker geklim en weggejaag.” De Wet het Hennie Dinsdag na die distriksgeneesheer geneem omdat bloed uit sy ore gekom het, hy het ook bloed aan sy elmboog en in sy lieste gehad. Sy oë was ook geswel. Die polisie het De Wet en Karen intussen laat weet dat hulle Dinsdagoggend saam met die stasiebevelvoerder en mnr. Sithole, wat na bewering Hennie se hout gesteel het, by die polisie moet aanmeld, sodat elkeen kan sê wat gebeur het. ŉ Advokaat kon reël dat De Wet en Karen eerder Woensdagoggend by die polisie moet aanmeld. De Wet is in hegtenis geneem vir die rig van ŉ R4-geweer met ŉ kamera en Karen is daarvan aangekla dat sy ŉ haelgeweer gehad het. “Sy het geen vuurwapen by haar gehad nie,” het De Wet verduidelik. De Wet en Karen is daarna na die Dundee-hof geneem waar die saak uitgegooi is as gevolg van ŉ gebrek aan voldoende bewyse. Volgens De Wet het die regering vroeër die Strydoms se aangrensende plaas gekoop en mnr. Sithole, wat op dié plaas woon, het in Februarie aangevoer Hennie het sy plaas gesteel. “Die departement van grondsake het egter die grense duidelik uitgewys en bevestig dat die plaas wel regmatig aan mnr. Strydom behoort. Intussen het mnr. Sithole egter keer op keer hout gaan haal op die plaas en voer aan dit is sy hout, van sy plaas.”